FI Euroopan unionin virallinen lehti CE 88/512

(2004/C 88 E/0524)

KIRJALLINEN KYSYMYS E-0577/04

esittäjä(t): José Ribeiro e Castro (UEN) komissiolle

(26. helmikuuta 2004)

Aihe: Kuuba ja Saharov-aloite

Äskettäisessä vastauksessaan 17. lokakuuta 2003 esittämääni kysymykseen P-3132/03 (1), joka koski komission toimintaa Saharov-aloitteen täytäntöön panemiseksi, komission jäsen Nielson ilmoitti, että ”komissio tukee voimakkaasti Kuuban demokratisoitumispyrkimyksiä ja komission puheenjohtaja ja asiasta vastaavat komission jäsenet tapaavat erittäin mielellään Oswaldo Payán, jos hän päättää matkustaa Brysseliin”.

Myös komission puheenjohtaja, neuvoston pääsihteeri ja YUTP:n korkea edustaja (9. tammikuuta 2004 päivätyllä kirjeellä) sekä myöhemmin puheenjohtajavaltio Italia ovat ilmoittaneet kirjallisesti yhtyvänsä tähän toiveeseen ja olevansa valmiita tapaamiseen.

Oswaldo Payá on kuitenkin jo päättänyt matkustaa Brysseliin. Ongelmana on, että Kuuban viranomaiset eivät päästä häntä lähtemään, häntä estetään matkustamasta ja pidetään Havannassa vastoin tahtoaan.

Sen lisäksi, että Fidel Castron hallitus torjui ulkoasioiden, ihmisoikeuksien sekä yhteisen turvallisuuden ja puolustuspolitiikan valiokunnan 1. joulukuuta 2003 esittämän kutsun, jota käsiteltiin edellä mainitussa kysymyksessä ja vastauksessa, se esti taas tammikuun lopulla Oswaldo Payáa matkustamasta Brysseliin osallistumaan vuoden 2003 Saharov-palkinnon luovutusseremoniaan, jossa palkinto jaettiin sen seuraavalle saajalle, Kofi Annanille ja Yhdistyneille Kansakunnille Sérgio Vieira de Mellon muistoksi.

Euroopan parlamentti onkin esittänyt Oswaldo Payálle ”avoimen kutsun” tulla milloin tahansa hänelle annetaan lupa poistua Kuubasta.

Olen tietoinen komission Havannan edustuston toiminnasta ja ponnisteluista tässä asiassa, mutta on kysyttävä mitä muuta on tehtävissä ja pitää tehdä, jotta Payáa ei pidettäisi Kuubassa vastoin tahtoaan.

Kuinka paljon enemmän komissio on valmis ponnistelemaan, jotta Oswaldo Payán tahtoa matkustaa Eurooppaan kunnioitettaisiin? Mihin konkreettisiin toimiin se on ryhtynyt tai aikoo ryhtyä tässä asiassa, erityisesti yhdessä neuvoston ja jäsenvaltioiden kanssa?

Aikooko komissio yhtyä selväsanaisesti Euroopan parlamentin Oswaldo Payálle esittämään ”avoimeen kutsuun” vierailla Euroopan unionissa ja sen toimielimissä koska tahansa hänelle se sallitaan?

Poul Nielsonin komission puolesta antama vastaus

(5. huhtikuuta 2004)

Komissio on Havannan lähetystönsä välistyksellä säännöllisesti yhteydessä Oswaldo Payáan. Asiainhoitajallamme on hänen kanssaan usein tapaamisia, joissa otetaan toistuvasti esiin kysymys siitä, miten Payán vierailua parlamenttiin ja muihin EU:n toimielimiin voidaan helpottaa.

Payán kanssa on sovittu, että hän kääntyy Havannan lähetystön puoleen heti parlamentin avoimen kutsun saatuaan. Komissio on valmis osallistumaan tarvittaessa Havannan lähetystönsä välityksellä viisumi-hakemuksen edellyttämiin hallinnollisiin toimiin Kuuban viranomaisissa, jos Payá niin haluaa. Tässä yhteydessä on kuitenkin hyvä muistaa, että komission lähetystön diplomaattiset suhteet viranomaisiin on tällä hetkellä jäädytetty, joten se ei voi käydä asiasta poliittisia neuvotteluja viranomaisten kanssa.

Kaikista ihmisoikeustoimista, joihin komissio ryhtyy Kuubassa, sovitaan etukäteen jäsenvaltioiden kanssa ja toimia koordinoidaan tiiviisti niiden kanssa niin Brysselin kuin Havannankin päässä.

Komissio tukee parlamentin aloitetta ja on iloinen, jos Payá saa Kuuban viranomaisilta luvan vierailla EU:n toimielimissä ja tietenkin myös asiasta vastaavissa komission yksiköissä. Molemmat kehitysyhteistyöstä, humanitaarisesta avusta ja ulkosuhteista vastaavat komission jäsenet ovat toistuvasti vakuuttaneet ottavansa tällöin Payán mielellään vastaan.

(1) Katso sivu 451.